Μελέτιος Γημαράκης

Ο Μελέτιος Γημαράκης (Κωνσταντινούπολη 1791 – Πάτρα 1840) ήταν Ορθόδοξος επίσκοπος του 19ου αιώνα.

Ο κατά κόσμον Εμμανουήλ Γημαράκης ή Γημάρης γεννήθηκε στην Κωνσταντινούπολη το 1791 σε οικογένεια με καταγωγή από τη Λέρο. Θείοι του ήταν ο Πατριάρχης Αλεξανδρείας Γεράσιμος Γ΄ και ο Επίσκοπος Μετρών Σωφρόνιος. Σπούδασε στην Πατριαρχική Σχολή της Ξηροκρήνης (Kurucesme) στην Κωνσταντινούπολη. Το 1813 χειροτονήθηκε διάκονος και υπηρέτησε στη Μητρόπολη Αδριανουπόλεως.

Το 1816 ο Μελέτιος εξελέγη Επίσκοπος Μετρών και Αθύρων. Τον Ιούνιο του 1822 κατέφυγε στην Οδησσό και τον Σεπτέμβριο του ίδιου έτους επαύθη. Από την Οδησσό μέσω Αυστροουγγαρίας πήγε στην Κέρκυρα και από εκεί το 1825 στην επαναστατημένη Ελλάδα.

Τον Σεπτέμβριο του 1828 διορίστηκε από τον Ιωάννη Καποδίστρια τοποτηρητής της Επισκοπής Κερνίκης και Καλαβρύτων, θέση στην οποία περέμεινε ως τις 10 Φεβρουαρίου 1830Δαμασκηνός Νικόλαος Πετράκος, Η Ιερά Μητρόπολις Ηλείας, ιστορική εξέλιξη και σημερινή κατάσταση, Θεσσαλονίκη 2014, σελ. 179. Διασώζεται κατάσταση που συνέταξε ως Επίσκοπος Καλαβρύτων με όλους τους μοναχούς της Επισκοπικής του επαρχίας. Στις 17 Νοεμβρίου 1830 διορίστηκε τοποτηρητής της Μητροπόλεως Ωλένης, θέση στην οποία παρέμεινε μέχρι τις 19 Μαΐου 1832. Στις 7 Νοεμβρίου 1832 διορίστηκε τοποτηρητής της Μητροπόλεως Άργους και Κάτω Νεχαγιέ.

Μετά τη μονομερή ανακήρυξη του αυτοκεφάλου της Εκκλησίας της Ελλάδος το 1833, η Αντιβασιλεία τον εξέλεξε στις 21 Νοεμβρίου 1833 Επίσκοπο Αχαΐας (όπως ονομάστηκε τότε η Μητρόπολη Παλαιών Πατρών). Στις 14 Μαΐου 1834 στην Επισκοπή Αχαΐας προσαρτήθηκε και η Επισκοπή Ηλείας. Διατήρησε τη θέση αυτή έως τις 20 Ιανουαρίου 1840 που απεβίωσεΕπισκοπικός κατάλογος Ιεράς Μητρόπολης Πατρών από οξεία λαρυγγίτιδα. Στη θητεία του στη μητρόπολη Πατρών, αναφέρεται ότι ο Μελέτιος αντιμετώπισε προβλήματα με τον κλήρο που ήταν «απαίδευτος» και τις έριδες μεταξύ των ιερέωνΕυάγγελος Πριγκιπάκης, H Εκκλησιαστική Οργάνωση στις περιοχές της Αχαΐας και της Ηλείας από το 1833 μέχρι το 1901 . Επίσης ασχολήθηκε με τα προβλήματα των μονών και των μοναχών.

 Παραπομπές 

Κατηγορία:Μητροπολίτες Παλαιών Πατρών
Κατηγορία:Μητροπολίτες Αργολίδος
Κατηγορία:Επίσκοποι Ωλένης
Κατηγορία:Μητροπολίτες Μετρών και Αθύρων
Κατηγορία:Μητροπολίτες Καλαβρύτων